***СТАНОВИЩЕ НА СМА ОТНОСНО***

***ПРИНУДИТЕЛНАТА И НАСИЛСТВЕНА СТЕРИЛИЗАЦИЯ***

*(прието от 63-та Световна Медицинска Асамблея, Банкок, Тайланд, окт.2012)*

 СМА признава, че никой човек, независимо от пол, етническа принадлежност, социално-икономически статус, медицинско състояние или недъг, не бива да бъде подлаган на принудителна или насилствена стерилизация. Всички контрацептивни методи, в това число и стерилизацията, трябва да са достъпни за всеки индивид. Правителствата, както и частни или благотворителни организации, играят роля в гарантирането на наличност на такива услуги. Решението да се подложи на контрацепция, в това число и стерилизация, трябва да бъде лично решение на индивида.

 Както с всеки вид лечение, стерилизацията трябва да бъде извършвана само на компетентен пациент след получаване на свободно валидно информирано съгласие. При некомпетентен пациент, трябва да бъде взето валидно решение в съответствие със законовите постановки и етичните стандарти на СМА преди да се извърши процедурата. Към стерилизиране на некомпетентни пациенти трябва да се пристъпва по изключение и със съгласието на законовия представител. Решението трябва да бъде взето в момент, когато пациентът не е в състояние на спешност или под влияние на друг голям стресор.

 СМА осъжда практики, при които правителството или друго лице се опитва да пренебрегне етичните изисквания за получаване на свободно валидно информирано съгласие.

 Съгласието за стерилизация трябва да е получено независимо от материални и социални стимули, които могат да застрашат свободата на избора и не трябва да бъде условие за получаване на друга необходима медицинска процедура (например безопасен аборт), социални, застрахователни, институционални и други ползи.

 СМА призовава националните медицински асоциации да пледират срещу принудителната и насилствена стерилизация локално и глобално.